BODOLAND रादाब – कक्राझार, 18 जुन : जोबथारनायाव गेजेर फरायसालिनि जोबथा आनजाद, हाइमाड्रासा आरो गोजौसिन फरायसालिनि जोबथा आनजादखौ बोखारनाय जाबाय। बे थांखिखौ फोसावो राइजोनि सोलोंथाइ बिफाननि मन्थ्रि रनज पेगुआ। मन्थ्रि बिथाङा मिथिहोबावनाय बादिब्ला फरायसाफोरनि सिगांनि नाम्बारखौ लानानै फैगौ 31 जुलाइनि सिगां आनजादनि फिथाय फोसावगोन। बिथाङा बुंबावयोदि – आनजादा जेहेतु जानाय नंलिया बेनि थाखाय फरायसाफोरनि मुलाम्फा होनांगोन। बेनि थाखाय शनिबारखालि मोननै कमिटि दानानै होगोन सरकारआ। कमिटिआ होनाय मडेलिटिनि गेजेरजों फैगौ 31 जुलाइनि सिगां मेट्रिक आरो गोजौसिन गेजेर फरायसालिनि जोबथा आनजादनि फिथायखौ फोसावगोन। दिनैनि बे सावरायनायाव आसाम फरायसा आफाद, दुलाराय बर’ फरायसा आफाद, आसाम साहित्य सभा, बर’ थुनलाइ आफादनि दैदेनगिरिफोरा बाहागो लादोंमोन।